Úrad vlády SR					                   Na rokovanie vlády SR
Sekcia hospodárskej politiky					       dňa  21.8.2002  
								       k číslu 5872 /2002
								       k bodu č. 62

S t a n o v i s k o

k „ Návrhu na vyslovenie súhlasu s prevodom vlastníctva majetku štátu v správe Fondu detí a mládeže – akcií obchodnej spoločnosti Hotely mládeže Slovakia,a.s.“
____________________________________________________________________

I.

Návrh na prevod majetku vo vlastníctve štátu na iné osoby predkladá podpredseda Rady Fondu detí a mládeže. Navrhuje, aby vláda SR vyslovila súhlas s prevodom 5000 kmeňových akcií spoločnosti Hotely mládeže Slovakia, a.s., v celkovej nominálnej hodnote 500 mil. Sk, ktoré sú majetkom štátu  v správe FDaM,  na Nadáciu mládeže Slovenska.

II.

	V súvislosti s predloženým návrhom  vznikajú tieto otázky, ktoré by pri rozhodovaní bolo vhodné vziať do úvahy:

1.	Prečo sa nesplnilo uznesenie vlády SR č. 658/2001, bod B.2. z júla 2001, v ktorom vláda SR súhlasila s predajom akcií obchodnej spoločnosti Hotely mládeže Slovakia, a.s. Predaj akcií sa odkladal a doteraz sa neuskutočnil. Predkladateľ teraz  žiada vládu o zrušenie tejto časti uznesenia  a o súhlas s bezodplatným prevodom  týchto akcií na Nadáciu mládeže Slovenska.

2.	Z hľadiska rozhodovania vlády SR je vhodnejšie rozhodnúť o prevode peňažných prostriedkov do nadačného imania, ako súhlasiť s prevodom akcií, ktorých predaj  nie je časove známy, výnos neurčitý a môže v priebehu času dôjsť k ovplyvňovaným pohybom cien akcií a tým aj hotelov v správe FDaM.

3.	Vyslovenie súhlasu s bezodplatným prevodom akcií Nadácii mládeže Slovenska (NMS) znamená, že doterajší majetok štátu sa stane majetkom NMS a táto môže s ním neobmedzene disponovať.

4.	Ako zabezpečí NMS kvalifikovaný výkon akcionárskych práv  v spoločnosti Hotely mládeže Slovakia, a.s.. keď spravovaný majetok hotelov doteraz  nedokázal prijateľne spravovať a  zabezpečiť FDaM.

III.

	Návrh nebol prerokovaný v PEM a v medzirezortnom pripomienkovaní sa nevyskytla podstatná pripomienka. 

IV.

 	Ak vláda SR akceptuje dôvody uvedené v tomto stanovisku, odporúčame navrhnuté uznesenia zmeniť takto:

Vláda  Slovenskej republiky

A.  nesúhlasí 

A.1.  so zrušením bodu B.2. uznesenia vlády SR č. 658/2001  a požaduje, aby FDaM splnil  toto uznesenie a realizoval predaj 5000 kusov akcií spoločnosti Hotely mládeže Slovakia, a.s. v nominálnej hodnote 500 mil. Sk za najvyššiu trhovú cenu,

B. schvaľuje

B.1. prevod výnosu predaja 5000 kusov akcií spoločnosti Hotely mládeže Slovakia, a.s. z Fondu detí a mládeže  do nadačného imania  Nadácie mládeže Slovenska. 

Bratislava 15. augusta  2002